讀書燈
作者：錢時
朝代：宋

paragraphs: 讀書燈，明暳暳，溪堂故人親送似。
歷落平生未見書，與汝間關幾半世。
幾年來，味無味，併與青編共捐棄。
半身淪落浙江濆，壁角破圈塵沒鼻。
新春忽爾思起廢，頃刻工夫依前具。
提入山翁結草廬，永夜虛窗照天地。
聖教衰，異端熾，千古冥行士何事。
人人有此大光明，埋沒荒唐渺漫處。
象山翁，天啟秘，嫡嗣慈湖更超詣。
陋儒俗學破沉痾，暗室迷途逢寶炬。
讀書燈，明一切，不是山翁愛文字。
逢人若問伏羲前，燈下齁齁方瞌睡。